**ΡΗΜΑΤΙΚΑ ΕΠΙΘΕΤΑ ΣΕ *-τέος***

Τα **ρηματικά επίθετα** σε ***-τέος*** δηλώνουν ότι **πρέπει** ή **είναι ανάγκη να γίνει** αυτό που σημαίνει το ρήμα από το οποίο παράγονται:

***Οὐ κατηγορητέον*** *τῶν πραγμάτων τούτων* ***ἐστίν***.

*Ἴσως οὖν ἡμῖν γε* ***ἀρκτέον*** *ἀπὸ τῶν ἡμῖν γνωρίμων*. (πρέπει να αρχίσουμε)

Τα ρηματικά επίθετα σε *-τέος* σχηματίζουν σύνταξη:

**α)** ***Προσωπική***· έτσι συντάσσονται όσα ρηματικά επίθετα σε -*τέος* παράγονται από **μεταβατικά ρήματα που δέχονται αντικείμενο σε αιτιατική**. Στη σύνταξη αυτή εξαίρεται το υποκείμενο που πρέπει να πάθει ό,τι δηλώνει το οικείο ρήμα, γι' αυτό και το ρηματικό επίθετο έχει **παθητική σημασία:**

***Ὠφελητέα*** *σοι ἡ πόλις ἐστί*. [*Δεῖ ὠφελεῖσθαι τὴν πόλιν ὑπὸ σοῦ*.] (H πόλη πρέπει να ωφελείται από σένα.)

Η προσωπική σύνταξη έχει την εξής μορφή:

|  |
| --- |
| **ονομαστική ρηματικού επιθέτου** (σε θέση κατηγορουμένου) + τύπος του ρ. ***εἰμὶ*** + **Υ** σε ονομαστική + **δοτική προσωπική του ενεργούντος προσώπου**· |

Το *ἐστὶ* και η δοτική προσωπική μπορεί να παραλείπονται. Σε ονομαστική τίθεται το ρηματικό επίθετο όταν έχουμε ταυτοπροσωπία, ενώ στην ετεροπροσωπία τίθεται κανονικά σε αιτιατική.

**Στη μετάφραση αποδίδουμε:**

* + το υποκείμενο κανονικά με ονομαστική·
	+ το ρηματικό επίθετο + *ἐστὶ* με το «πρέπει να» + το οικείο ρήμα·
	+ τη δοτική προσωπική με ποιητικό αίτιο:

*Γυναῖκες αἱ τοιαῦται τοῖς τοιούτοις ἀνδράσιν* ***ἐκλεκτέαι*** *συνοικεῖν*. (Oι γυναίκες αυτού του είδους πρέπει να επιλέγονται από τέτοιους άνδρες για συμβίωση.)

*Ἐὰν δέ τις κατά τι κακὸς γίγνηται,* ***κολαστέος*** *ἐστί*. (πρέπει να τιμωρείται)

*Καί μοι ἔδοξεν ἤδη ἐνταῦθα* ***κινητέος*** *εἶναι ὁ φιλογυμναστής*. [ταυτοπροσωπία]

***Πολιορκητέους*** *φημὶ εἶναι τοὺς ἄνδρας*. [ετεροπροσωπία]

N.E.: *H πράξη σου αυτή είναι* ***καταδικαστέα***.

**β) *Απρόσωπη·*** έτσι συντάσσονται τα ρηματικά επίθετα που προέρχονται είτε από **μεταβατικά είτε από αμετάβατα ρήματα**. Στην απρόσωπη σύνταξη το ρηματικό επίθετο τίθεται σε **ουδέτερο γένος ενικού** (σπανίως πληθυντικού) αριθμού και έχει **ενεργητική σημασία**. Στη σύνταξη αυτή εξαίρεται η πράξη που πρέπει να γίνει:

*Ἡμῖν ὑπὲρ τῆς ἐλευθερίας* ***ἀγωνιστέον***. [***Δεῖ*** *ἡμᾶς* ***ἀγωνίζεσθαι*** *ὑπὲρ τῆς ἐλευθερίας*.]

***Οὐ*** *πάνυ ἡμῖν* ***φροντιστέον*** *τί ἐροῦσιν οἱ πολλοί*. [***Οὐ*** *πάνυ* ***δεῖ*** *ἡμᾶς* ***φροντίζειν*** *τί ἐροῦσιν οἱ*

*πολλοί*.]

H απρόσωπη σύνταξη έχει την εξής μορφή:

|  |
| --- |
| **ουδέτερο ρηματικού επιθέτου** + ρ. ***ἐστὶ*** + **δοτική προσωπική του ενεργούντος προσώπου** + **αντικείμενο** (κατά τη σύνταξη του οικείου ρήματος, εφόσον αυτό είναι μεταβατικό)·  |

Το *ἐστὶ* και η δοτική προσωπική μπορεί να παραλείπονται. Στην απρόσωπη σύνταξη των ρηματικών επιθέτων σε -*τέος* δεν υπάρχει υποκείμενο.

**Στη μετάφραση αποδίδουμε**:

* + τη δοτική προσωπική με υποκείμενο·
	+ το ρηματικό επίθετο + *ἐστὶ* με το «πρέπει να» + το οικείο ρήμα·
	+ το αντικείμενο σύμφωνα με τη σύνταξη του ρήματος στη Ν.Ε.:

*Καὶ ταύτας τὰς συμφορὰς* ***ὑπομενετέον*** *ἡμῖν* ***ἐστιν***. [*ὑπομενετέον ἐστίν*: ρήμα, *ἡμῖν* : δοτ. προσωπική του ενεργούντος προσώπου, *τὰς συμφοράς*: αντικείμενο] (Εμείς πρέπει να υπομένουμε και αυτές τις συμφορές.)
 *Πρῶτον* ***σκεπτέον*** *τὸ ἑκούσιον καὶ τὸ ἀκούσιον*.
 *Τοῦτο δ' ἔτι μᾶλλον διασαφῆσαι* ***πειρατέον***.
 ***Ἰστέον*** *δὲ ὅτι Παρίων κτίσμα ἡ Θάσος*.
N.E.: ***Σημειωτέον*** *ότι δουλεύει αμισθί*.